Saatejuhid Jevgeni Popov ja Olga Skabejeva ütlesid, et "tuleb välja, et meie kodumaa "okupeeris" (saatejuht näitas kätega jutumärke -toim) mitte ainult Donbassi ja Krimmi, vaid ka mingi osa Eestist."

"Ärkasime täna hommikul üles ja meil ei olnud tükkigi Eestist - nüüd selgub, et on," ütles Popov. "Tuli välja, et selle riigi parlamendi esimees ei ole meie riigi suhtes sõbralikult meelestatud, kuigi inimesed seal on, ja on otsutanud nõuda osa territoorimist, mis tema väitel kuulus Eestile. Ühtlasi tahab ta Venemaalt ka reparatsioone Nõukogude Liidu okupatsiooni eest."

"20 aastat ei ole pikk aeg, ent otseloomulikult võite te selle aja jooksul harjuda ära väga ebastabiilsete piiridega, ent kui aus olla, siis eestlased ei meenutanud seda kellelegi väga pikka aega. Ühtäkki nüüd nad aga on otsustanud mäletada Tartu rahulepingut, mis sai tühiseks pärast Eesti liitumist Nõukogude Liiduga," jätkas Skabejeva.

"Moskva peab territoriaalseid nõudeid lubamatuks. Aga et te aru saaksite, siis me juba lahendasime kõik need küsimused eestlastega 2014. aastal ning paistis, et meil ei ole enam mingeid probleeme. Aga ei."

Tema sõnul ei saa küll lubada "nalju eestlaste aeglase reageerimisvõime üle, ent kuigi kõik küsimused lahendati juba 2014. aastal, said nemad sellest aru alles 2019. aastal".

"Nad said sellest aru ja olid nördinud," teatas Skabejeva.

"Järgmise viie aasta pärast alustavad nad sõda oma territooriumi eest," kommenteeris üks saatekülalistest. "On täiesti võimalik, et nad mõistavad seda ja nõuavad linna tagastamist."

"Ärge naergem eestlaste üle," palus Skabejeva. Tema kaassaatejuht arvas aga, et eestlastel võis olla raskusi piirileppe mõistmisega, sest see oli teises keeles. "Aga saate aru - dokument oli vene keeles," ironiseeris Popov.

Tema sõnul on Eesti rahalised nõudmised kõige suuremad, ulatudes pea poolsaja miljardini. "Ja loomulikult on rumalus seda vaagida seadustest tulenevalt," arvas saatejuht.

Seejärel sai sõna Venemaa Strateegiliste Kommunikatsioonide Keskuse president Dmitri Abzalov, kes arvas, et kui eestlastele piirleppe juures midagi ei meeldi, "siis pangu nad inimesed, kes sellele alla kirjutasid, trellide taha".